FI Euroopan unionin virallinen lehti L 214/1

KOMISSION DELEGOITU ASETUS (EU) 2015/1383,

annettu 28 päivänä toukokuuta 2015,

delegoidun asetuksen (EU) N:o 639/2014 muuttamisesta siltä osin kuin on kyse Euroopan parlamentin ja neuvoston asetuksen (EU) N:o 1307/2013 mukaisista tuotantosidonnaisen tuen tukikelpoisuusedellytyksistä, jotka liittyvät eläinten tunnistamis- ja rekisteröintivaatimuksiin

EUROOPAN KOMISSIO, joka

ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013 (1) ja erityisesti sen 52 artiklan 9 kohdan a alakohdan,

sekä katsoo seuraavaa:

(1) Asetuksen (EU) N:o 1307/2013 52 artiklan mukaisesti jäsenvaltiot voivat myöntää viljelijöille tuotantosidonnaista tukea mainitun asetuksen IV osaston 1 luvussa ja komission antamassa delegoidussa säädöksessä vahvistetuin edellytyksin.

(2) Komission delegoidun asetuksen (EU) N:o 639/2014 (2) 53 artiklan 4 kohdassa säädetään, että jos tuotantosidonnainen tukitoimenpide koskee nautaeläimiä ja/tai lampaita ja vuohia, jäsenvaltioiden on määritettävä tukikelpoisuusedellytyksenä vaatimukset, jotka koskevat Euroopan parlamentin ja neuvoston asetuksessa (EY) N:o 1760/2000 (3) tai neuvoston asetuksessa (EY) N:o 21/2004 (4) säädettyä eläinten tunnistamista ja rekisteröimistä. Tästä seuraa, että kyseisten tunnistamista ja rekisteröintiä koskevien vaatimusten täyttymättä jäämisestä lähtien eläimiä pidetään koko ikänsä vapaaehtoisen tuotantosidonnaisen tuen osalta tukikelvottomina riippumatta siitä, korjataanko puute jälkikäteen.

(3) Tällaisten tilanteiden korjaamiseksi neuvoston asetuksen (EY) N:o 73/2009 (5) 117 artiklassa säädetään, että naudan- ja vasikanlihapalkkioiden osalta eläintä oli pidettävä tukikelpoisena, jos vaaditut tiedot annettiin toimivaltaisen viranomaisen käyttöön eläimen pitoajan ensimmäisenä päivänä.

(4) Sen vuoksi, että naudan- ja vasikanlihapalkkiot on lakkautettu, ja ottaen huomioon, että pitoaika ei enää ole tuotantosidonnaisen tuen tukikelpoisuusedellytys, delegoidun asetuksen (EU) N:o 639/2014 53 artiklan 4 kohtaan ei sisälly vastaavaa säännöstä.

(5) Oikeasuhteisuuden varmistamiseksi nautaeläimiä olisi pidettävä tukikelpoisina, kunhan tunnistus- ja rekisteröintivaatimukset täyttyvät tiettyyn päivämäärään mennessä, sanotun kuitenkaan rajoittamatta jäsenvaltioiden vahvistamien muiden sovellettavien tukikelpoisuusedellytysten soveltamista. Johdonmukaisuuden vuoksi kyseistä sääntöä olisi sovellettava myös lampaisiin ja vuohiin.

(6) Tätä asetusta olisi sovellettava eläintukihakemuksiin, jotka liittyvät kalenterivuoteen 2015 ja sen jälkeisiin kalenterivuosiin,

ON HYVÄKSYNYT TÄMÄN ASETUKSEN:

1 artikla

Lisätään delegoidun asetuksen (EU) N:o 639/2014 53 artiklan 4 kohtaan alakohdat seuraavasti:

”Rajoittamatta muiden tukikelpoisuusedellytysten soveltamista, eläin katsotaan kuitenkin tukikelpoiseksi myös, jos ensimmäisessä alakohdassa tarkoitetut tunnistus- ja rekisteröintivaatimukset täyttyvät viimeistään jäsenvaltion vahvistamana päivänä, joka ei saa olla myöhäisempi kuin: a) eläimen pitoajan ensimmäinen päivä, jos pitoaikaa sovelletaan; b) päivämäärä, joka on valittu objektiivisin perustein ja joka on liitteen I mukaisesti ilmoitetun vastaavan toimenpiteen mukainen, jos pitoaikaa ei sovelleta. Jäsenvaltioiden on viimeistään 15 päivänä syyskuuta 2015 ilmoitettava komissiolle toisessa alakohdassa tarkoitetut päivämäärät.”

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2015.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä toukokuuta 2015. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 608.

(2) Komission delegoitu asetus (EU) N:o 639/2014, annettu 11 päivänä maaliskuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 täydentämisestä ja mainitun asetuksen liitteen X muuttamisesta (EUVL L 181, 20.6.2014, s. 1).

(3) Euroopan parlamentin ja neuvoston asetus (EY) N:o 1760/2000, annettu 17 päivänä heinäkuuta 2000, nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta (EYVL L 204, 11.8.2000, s. 1).

(4) Neuvoston asetus (EY) N:o 21/2004, annettu 17 päivänä joulukuuta 2003, lammas- ja vuohieläinten tunnistus- ja rekisteröintijärjestelmän käyttöönottamisesta ja asetuksen (EY) N:o 1782/2003 ja direktiivien 92/102/ETY ja 64/432/ETY muuttamisesta (EUVL L 5, 9.1.2004, s. 8).

(5) Neuvoston asetus (EY) N:o 73/2009, annettu 19 päivänä tammikuuta 2009, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta (EUVL L 30, 31.1.2009, s. 16).